**Azərbaycan Ağsaqqallar Şurasının**

**NİZAMNAMƏSİ**

**(yeni redaksiyada)**

**Bakı – 2020**

1. **ÜMUMİ MÜDDƏALAR**
2. Azərbaycan Ağsaqqallar Şurası (bundan sonra - Şura adlandırılacaq) ümumi maraqlar əsasında birləşmiş, könüllülük, üzvlərinin hüquq bərabərliyi prinsipləri əsasında yaradılan, öz fəaliyyətinin əsas məqsədi kimi gəlir əldə etməyi nəzərdə tutmayan və əldə edilən gəliri öz üzvləri arasında bölməyən qeyri-hökümət təşkilatıdır və fəaliyyəti Azərbaycan Respublikasının ərazisini əhatə edir.
3. Şura öz fəaliyyətini Azərbaycan Respublikasının Konstitusiyası, “Qeyri-hökümət təşkilatları (ictimai birliklər və fondlar) haqqında” Azərbaycan Respublikasının Qanunu, digər normativ hüquqi aktlar və bu Nizamnamə əsasında həyata keçirir.
4. Şura Azərbaycan Respublikasının Ədliyyə Nazirliyində 20.07.1990-cı il tarixdə 24 nömrə ilə dövlət qeydiyyatına alınmışdır.
5. Şuranın müstəqil balansı, üzərində adı yazılmış möhürü, ştampı, Azərbaycan Respublikasının banklarında hesablaşma hesabı və digər rekvizitləri vardır.
6. Şuranın yerləşdiyi ünvanı: Bakı şəhəri, Üzeyir Hacıbəyov küçəsi, 46/50.
7. **ŞURANIN MƏQSƏD VƏ VƏZİFƏLƏRİ**
8. Şuranın əsas məqsədi Azərbaycan xalqının milli-mənəvi dəyərlərini, tarixi ənənələrini, habələ müasir inkişaf meyllərini nəzərə almaqla ölkənin ictimai-siyasi, sosial-iqtisadi və humanitar inkişafına, cəmiyyət həyatının aktual məsələlərinin həllinə ağsaqqalların töhfəsini təmin etməkdən ibarətdir.
9. Şura məqsədlərinə çatmaq üçün aşağıdakı vəzifələri həyata keçirir:

* Ölkənin sosial-iqtisadi inkişafına yönəlmiş tədbirlərin həyata keçirilməsinə dəstək vermək;
* əhalinin maarifləndirilməsi, xüsusilə də vətənpərvərlik hissini gücləndirilməsi üçün tədbirlər görmək;
* müvafiq istiqamətlərdə beynəlxalq təcrübəni öyrənmək.

1. Bu Nizamnamədə nəzərdə tutulmuş vəzifələri həyata keçirmək üçün Şura:

* elmi araşdırmalar aparır, müxtəlif kurslar və seminarlar, dəyirmi masa və görüşlər, sərgilər təşkil edir;
* ölkədə və xarici dövlətlərdə fəaliyyət göstərən müxtəlif qeyri-hökümət təşkilatları, regional və beynəlxalq qurumlarla əlaqə qurur və onlarla birlikdə layihələr həyata keçirir;
* məqsədləri və fəaliyyəti barədə məlumatı sərbəst yayır, qanunvericiliyə müvafiq qaydada mətbu nəşrlər təsis edir;
* Azərbaycan Respublikasının aidiyyəti dövlət, bələdiyyə orqanları və beynəlxalq təşkilatlarla əməkdaşlıq edir.

1. Şura Azərbaycan Respublikası Prezidentinin, Azərbaycan Respublikası Milli Məclisinin və bələdiyyələrin seçkilərində iştirak edə bilməz.
2. **ŞURANIN HÜQUQLARI**
3. Şura aşağıdakı hüquqlara malikdir:

* öz adından əqdlər bağlamaq, əmlak və şəxsi qeyri-əmlak hüquqları əldə etmək, vəzifələr daşımaq, məhkəmədə iddiaçı və cavabdeh kimi çıxış etmək;
* fəaliyyəti barədə məlumatı sərbəst yaymaq;
* Azərbaycan Respublikasının ərazisində və xaricdə filial və nümayəndəliklərini təsis etmək;
* banklarda hesablar açmaq və hesablaşmalar aparmaq;
* müstəqil balansa, möhürə, ştampa və digər rekvizitlərə malik olmaq;
* Şuranın yaradılması məqsədlərinə nail olmasına yönədilmiş sahibkarlıq fəaliyyətini həyata keçirmək;
* Azərbaycan Respublikasının qanunvericiliyi ilə müəyyən edilmiş digər hüquqlardan istifadə etmək.

1. **ŞURANIN ƏMLAKI VƏ MALİYYƏ FƏALİYYƏTİ**

1. Şuranın mülkiyyətində binalar, qurğular, mənzillər, nəqliyyat vasitələri, avadanlıqlar, inventarlar, pul vəsaiti, səhmlər, digər qiymətli kağızlar və bu Nizamnamə ilə nəzərdə tutulmuş fəaliyyətin maddi təminatı üçün qanunvericiliklə qadağan olunmamış növlərdə əmlak ola bilər.
2. Şura öz öhdəliklərinə görə əmlakı ilə cavabdehdir. Bu əmlak yalnız Azərbaycan Respublikasının qanunlarına uyğun olaraq özgəninkiləşdirilə bilər.
3. Şura əmlakının pul və digər şəkildə formalaşdırılması mənbələri aşağıdakılardı:

* təsisçilərin və ya Şura üzvlərinin müntəzəm və ya birdəfəlik üzvlük haqları;
* idarə, müəsissə, yerli və beynəlxalq təşkilatların və vətəndaşların könüllü verdikləri əmlak haqları və ianələri;
* səhmlər, istiqrazlar, başqa qiymətli kağız və əmanətlərdən alınan dividendlər, gəlirlər;
* öz əmlakından istifadə və onun satılması nəticəsində əldə edilən gəlirlər;
* qrantlar;
* sərgilərdən, konsertlərdən və digər tədbirlərdən əldə olunan gəlirlər;
* təsis etdiyi müəsissələrin fəaliyyəti nəticəsində əldə olunan gəlirlər;
* dövlət tərəfindən göstərilən maliyyə dəstəyi;
* qanunvericilikdə qadağan olunmamış digər mədaxillər.

1. Şura Azərbaycan Respublikasının qanunvericiliyində müəyyən edilmiş qaydada öz fəaliyyətinin məqsədlərinə və əmlakın təyinatına müvafiq olaraq öz əmlakı üzərində sahiblik, istifadə və sərəncam hüququna malikdir.
2. Şuranın hesabına daxil olmuş məqsədli vəsait təyinatından kənar istiqamətlərdə xərclənə bilməz. Şura siyasi partiyalara maliyyə və başqa maddi yardım göstərə bilməz.
3. Şura qanunvericiliklə müəyyən edilmiş qaydada maliyyə, statistik və sair hesabatlar tərtib edir və dövlət orqanlarına təqdim edir.
4. **ŞURANIN TƏSİSÇİLƏRİ VƏ ÜZVLƏRİ,   
   ONLARIN HÜQUQ VƏ VƏZİFƏLƏRİ**
5. Şuranın təsisçiləri hüquqi şəxslər (dövlət hakimiyyəti və yerli özünüidarə orqanları istisna olmaqla) və fiziki şəxslər ola bilərlər.
6. Təsisçilər bərabər hüquqlara malikdirlər. təsisçilərin qarşılıqlı münasibətləri, hüquq və vəzifələri qanunvericiliklə, yaxud onların arasında bağlanmış müqavilə ilə və ya bu Nizamnamə ilə müəyyən edilir.
7. Azərbaycan Respublikasında yaşı 50-dən yuxarı hər bir fiziki şəxslər Şuranın üzvü ola bilər. şuranın təsisçiləri həm də Şuranın üzvləri hesab olunurlar.
8. Şuraya üzvlərin qəbulu Şuranın İdarə Heyəti tərəfindən aparılır.
9. Şuraya daxil olmaq üçün İdarə Heyətinə yazılı şəkildə müraciət edilir. Ərizəyə bir ay müddətində baxılır. Səsvermə nəticəsində İdarə Heyətinin iclasda iştirak edən üzvlərinin yarıdan çoxu bu məsələyə müsbət münasibətlərini bildirdikdə, ərizəçi Şuranın üzvü seçilmiş hesab edilir.
10. Şuranın üzvləri öz aralarında bərabərhüquqlu olub aşağıdakı hüquqlara malikdirlər:

* Bu Nizamnamədə və digər sənədlərdə nəzərdə tutulmuş qaydada təşkilatın idarəçiliyində iştirak etmək;
* Şuranın hər hansı seçkili, o cümlədən rəhbər orqanına seçmək və ya həmin orqanlarda təmsil olunmaq;
* Şuranın fəaliyyətində və təşkil etdiyi tədbirlərdə iştirak etmək;
* Şuranın rəhbər orqanlarının fəaliyyəti barədə məlumat almaq, fəaliyyətinə nəzarət etmək;
* öz mənafelərinin müdafiəsinə kömək göstərilməsi üçün Şuraya müraciət etmək;
* onun hüquq və vəzifələri ilə bağlı hər hansı məsələnin müzakirəsində şəxsən iştirak etmək, Şuranın müvafiq orqanlarına etirazını bildirmək və şikayət etmək.

1. Şuranın üzvü yalnız Şuranın müvafiq orqanları səlahiyyət verdikdə həmin orqanı təmsil edə və ya onun adından bəyanatla çıxış edə bilər.
2. Şuranın üzvləri aşağıdakı vəzifələri daşıyırlar:

* Şuranın Nizamnaməsinə əməl etmək;
* Şuranın seçkili orqanlarının qərarlarını yerinə yetirmək;
* Şuranın tədbirlərində iştirak etmək.

1. Şurada üzvlük haqqının məbləği Şuranın İdarə Heyəti tərəfindən müəyyən edilir.
2. Şurada üzvlük aşağıdakı hallarda xitam verilir:

* könüllü olaraq Şura üzvlüyündən çıxdıqda;
* Şura üzvlüyündən xaric edildikdə.

1. Şuranın üzvü aşağıdakı hallarda üzvlükdən xaric edilir:

* Şuranın adına ləkə gətirən hərəkətlərə yol verdikdə;
* mütəmadi olaraq Şuranın işində iştirak etməkdən boyun qaçırdıqda;
* Nizamnamə məqsədlərinə zidd hərəkət etdikdə.

1. Üzvlükdən çıxarılma İdarə Heyətinin qərarı ilə həyata keçirilə bilər.
2. Şura üzvünün həmin qərardan Şuranın ali idarəetmə orqanına və məhkəməyə şikayət etmək hüququ vardır.
3. **ŞURANIN TƏŞKİLATİ STRUKTURU   
   VƏ İDARƏETMƏ ORQANLARI**
4. Şuranın ali idarəetmə orqanı ildə bir dəfədən az olmayaraq çağırılan Ümumi yığıncaqdır. Ümumi yığıncaq Şuranın İdarə heyətinin, təsisçilərdən birinin və ya üzvlərinin 1/3-nin təşəbbüsü ilə çağırılır.
5. Zəruri hallarda İdarə heyətinin və ya Şura üzvlərinin 1/3-nin təşəbbüsü ilə növbədənkənar Ümumi yığıncaq çağırıla bilər.
6. Şuranın təsisçilərinə və üzvlərinə növbəti və ya növbədənkənar Ümumi yığıncağın yeri və vaxtı haqqında iki həftə əvvəl məlumat verilməlidir.
7. Ümumi yığıncağın səlahiyyətinə aşağıdakılar aiddir:

* Şuranın Nizamnaməsinin qəbulu və ona dəyişiklər edilməsi;
* Şuranın əmlakının formalaşması və istifadə prinsiplərinin müəyyən edilməsi;
* Şuranın icra orqanlarının yaradılması və onların səlahiyyətlərinin vaxtından əvvəl dayandırılması (Şuranın sədrinin və sədrin təqdimatı ilə İdarə Heyəti üzvlərinin seçilməsi) ;
* Nəzarət-təftiş komissiyasının (NTK) əsasnaməsinin təsdiq edilməsi, Şura sədrinin təqdimatı ilə həmin komissiyanın üzvlərinin seçilməsi;
* İdarə heyətinin və NTK üzvlərinin sayını müəyyən edir;
* illik hesabatın təsdiq edilməsi;
* başqa təşkilatlarda iştirak;
* Şuranın yenidən təşkili və ləğv edilməsi;
* Şuranın icra və nəzarət orqanının rəhbərlərinin hesabatının dinlənməsi və təsdiq edilməsi.

1. Ümumi yığıncaq yalnız Şura nümayəndələrinin yarısından çoxu iştirak etdikdə səlahiyyətli hesab olunur. Ümumi yığıncağa nümayəndələr İdarə Heyətinin müəyyən etdiyi nümayəndəlik norması daxilində Şura üzvləri arasından seçilir.
2. Ümumi yığıncağın gündəliyinə məsələlər İdarə heyəti və ya təsisçilərdən biri və ya üzvlərinin 1/3-i tərəfindən daxil edilir. Ümumi yığıncaqda müzakirə olunan məsələlər haqqında qərarlar sadə səs çoxluğu ilə qəbul edilis. Hər bir nümayəndə bir səsə malidkir. Nizmnaməyə dəyişiklərin edilməsi və təşkilatın yenidən təşkili və ləğvi barədə qərarın qəbulu üçün 2/3 səs çoxluğu tələb olunur. Ümumi yığıncağın qərarları protokolla rəsmləşdirilir. Protokol sədr və katib tərəfindən imzalanır.
3. Şuranın fəaliyyətinə carı rəhbərliyi icra orqanı olan İdarə Heyəti həyata keçirir.
4. İdarə Heyəti sədrdən, onun müavinlərindən və digər üzvlərdən ibarətdir. İdarə Heyətinin sədri həmçinin Şuranın sədri hesab olunur.
5. İdarə Heyəti aşağıdakı səlahiyyətlərə malikdir:

* Şuranın üzvlüyünə qəbul edir və üzvlükdən çıxarır;
* Üzvlük haqqının məbləğini təsdiq edir;
* Ümumi yığıncağa nümayəndəlik normasını təsdiq edir;
* təkliflər və layihələr irəli sürür;
* Şuranın filial və nümayəndəliklərini, Respublika Rayon və şəhər Ağsaqqallar Şurasını yaradır;
* Şura sədrinin təqdimatı ilə yerli struktur vahidlərin əsasnamələrini təsdiq edir;
* Şuranın Ümumi yığıncağın səlahiyyətlərinə aid edilməyən bütün digər məsələləri həll edir.

1. İdarə Heyəti üzvlərinin yarısından çoxu iştirak etdikdə səlahiyyətli sayılır və qərarları sadə səs çoxluğu ilə qəbul edilir. İdarə heyətinin iclasları ayda bir dəfədən az olmayaraq keçirilir.
2. İdarə Heyətinin sədri və sədrin təqdimatı əsasinda digər üzvləri Şuranın Ümumi yığıncağı tərəfindən 5 (beş) il müddətinə seçilir.
3. Sədr:

* Şuranı təmsil edir, onun adından müqavilələr bağlayır, etibarnamələr verir, maliyyə vəsaitlərini yönəldir və təyinatı üzrə istifadəsinə nəzarət edir, Ümumi yığıncağın və İdarə Heyətinin qərarlarının icrasını təşkil edir.
* İdarə Heyətinin üzvləri arasından sədr müavinlərini təyin edir və vəzifədən azad edir.
* İstefa verən, öz vəzifə borclarını və Nizamnamə tələblərini yerinə yetirməyən İdarə Heyəti nə Nəzarət-təftiş komissiyası üzvlərinin həmin orqanların üzvlüyündən çıxarılması və onların yerinə yeni üzvlər seçilməsi barədə İdarə Heyətinə təklif verir;
* Ümumi yığıncaq tərəfindən və Nizamnamə ilə onun üzərinə qoyulan digər funksiyaları həyata keçirir;
* İdarə Heyətinin səlahiyətlərinə daxil olan bütün digər məsələləri həll edir.

1. Şuranın Nəzarət-təftiş komissiyası Şuranın vəzifəli şəxslərinin və üzvlərinin fəaliyyətinin Nizamnaməyə uyğun olması, habələ Şuranın maliyyə fəaliyyəti üzərində nəzarəti həyata keçirir. NTK-nın səlahiyyət müddəti 5 (beş) ildir. NTK üzvləri öz aralarından NTK sədrini seçir və bu barədə Ümumi yığıncağa məlumat verir. NTK-nın qərarları iclasda iştirak edən üzvlərinin sadə səs çoxluğu ilə qəbul edilir.
2. NTK Şuranın orqanlarından və üzvlərindən daxil olan müraciətlərə bir ay müddətində baxıb cavab verir.
3. NTK fəaliyyətinin nəticələri barədə tərtib etdiyi arayışları və təklifləri Şuranın sədrinə və İdarə heyətinə təqdim edir.
4. NTK Ümumi yığıncaq qarşısında gördüyü işlər barədə hesabat verir.
5. Dövlət qeydiyyatına alınmış Şura Azərbaycan Respublikasının ərazisində və xaricdə filiallarını yarada, nümayəndəliklərini aça bilər. şura on gün müddətində Azərbaycan Respublikasının Ədliyyə Nazirliyinə filial və (və ya) nümayəndəliyinin, Respublika Rayon və şəhər Ağsaqqallar Şurasının yaradılması haqqında məlumat verməlidir.
6. **ŞURANIN YENİDƏN TƏŞKİLİ VƏ LƏĞVİ**
7. Şuranın fəaliyyətinə onun yenidən təşkil ediləməsi (birləşmə, qoşulma, bölünmə, ayrılma, çevrilmə) və ləğv edilməsi yolları ilə xitam verilir. Şuranın fəaliyyətinə xitam verilməsi mövcud qanunvericilikdə nəzərdə tutulmuş qaydada həyata keçirilir.
8. Şuranın fəaliyyətinə xitam verilməsi haqqında qərara əsasən ləğvetmə komissiyası yaradılır. Bu andan Şuranın idarəçiliyi ilə əlaqədar bütün səlahiyyətlər ona keçir. Ləğvetmə komissiyası ləğvetmə balansını tərtib edir. Şuranın ləğvi zamanı büdcə ilə hesablaşmalardan və kreditorların tələbləri ödənildikdən sonra qalan əmlak qanunvericiliklə müəyyən olunmuş qaydada Nizamnamə məqsədlərinə, bu mümkün olmadıqda isə dövlət büdcəsinə yönəldilir. Şuranın ləğvi Azərbaycan Respublikasının Mülki Məcəlləsinə və digər qanunvericilik aktlarına əsasən həyata keçirilir.
9. **DİGƏR MÜDDƏALAR**
10. Bu Nizamnamədə nəzərdə tutulmayan məsələlər qanunvericiliyə uyğun tənzimlənir.
11. Gələcəkdə bu Nizamnamənin müddəaları qanunvericiliklə ziddiyyət təşkil edərsə, qanunvericiliyin müddəaları tətbiq edilir.
12. Şuranın maliyyə ili qeydiyyata alındığı vaxtdan başlayır və həmin ilin 31 dekabrında başa çatır. Növbəti maliyyə illəri isə 1 yanvardan başlayır və dekabr ayının 31-dək olan dövrü əhatə edir.